Resolució núm. 335/2019, de 30 d'octubre
Vist el recurs especial en matèria de contractació presentat pel senyor R.C.V., en nom i representació de l'empresa SERVEIS INTEGRALS DE MANTENIMENT RUBATEC, SA, contra l'adjudicació del contracte de serveis de distribució i retirada de tanques per a actes públics a la ciutat de Barcelona, amb mesures de contractació pública sostenible, tramitat per l'AJUNTAMENT DE BARCELONA (expedient 20180594), a data d'avui, aquest Tribunal ha adoptat la resolució següent:
En data 10 de desembre de 2018, l'anunci de la licitació de referència es va publicar en el perfil de contractant de l'AJUNTAMENT DE BARCELONA, allotjat a la Plataforma de Serveis de Contractació Pública de la Generalitat de Catalunya, des d'on es van posar a disposició de les parts interessades el plec de clàusules administratives particulars (PCAP) i el plec de prescripcions tècniques (PPT), entre altres documents contractuals.
En data 8 de desembre de 2018 també es va publicar al Diari Oficial de la Unió Europea (DOUE) S237.
Una vegada desenvolupats els tràmits de la licitació i avaluades les proposicions de les licitadores, en data 12 de setembre de 2019, l'òrgan de contractació va adjudicar el contracte a favor de l'empresa PROSEÑAL, SLU.
En data 16 de setembre de 2019, la resolució d'adjudicació es va publicar en el perfil del contractant i es va notificar a l'empresa licitadora SERVEIS INTEGRALS DE MANTENIMENT RUBATEC, SA (en endavant, RUBATEC).
El 27 de setembre de 2019, RUBATEC va presentar davant del Tribunal Català de Contractes del Sector Públic (des d'ara, el Tribunal) recurs especial en matèria de contractació contra la resolució d'adjudicació del contracte.
En síntesi, el recurs es fonamenta en la manca d'idoneïtat tant de l'informe justificatiu de la viabilitat econòmica de l'oferta de l'empresa PROSEÑAL, que havia resultat incursa en baixa anormal, com de l'informe municipal pel qual es va acceptar aquesta justificació, i en la modificació de l'oferta econòmica de PROSEÑAL en el tràmit de justificació.
Per tot això, RUBATEC sol·licita, prèvia la suspensió del procediment, l'anul·lació de l'acte impugnat.
El mateix dia de la presentació del recurs, la Secretaria Tècnica del Tribunal va comunicar-lo a l'òrgan de contractació i va sol·licitar-li la remissió de l'expedient de contractació i l'informe corresponent, d'acord amb l'article 56.2 de la Llei 9/2017, de 8 de novembre, de contractes del sector públic, per la qual es transposen a l'ordenament jurídic espanyol les directives del Parlament Europeu i del Consell 2014/23/UE i 2014/24/UE, de 26 de febrer de 2014 (LCSP), l'article 22 del Decret 221/2013, de 3 de setembre, pel qual es regula el Tribunal i s'aprova la seva organització i el seu funcionament (Decret 221/2013), i preceptes concordants del Reial decret 814/2015, d'11 de setembre, pel qual s'aprova el Reglament dels procediments especials de revisió de decisions en matèria contractual (RD 814/2015).
En data 17 d'octubre de 2019, RUBATEC va presentar al Tribunal un escrit mitjançant el qual desisteix del recurs especial en matèria de contractació i sol·licita la finalització immediata del procediment i l'arxiu de les actuacions.
D'acord amb això, la interposició del recurs produeix ope legis l'efecte de suspendre automàticament l'acte d'adjudicació, d'acord amb el que preveuen els articles 53 de la LCSP i 21.3 del RD 814/2015, sense que calgui cap pronunciament exprés per part d'aquest Tribunal.
Per tant, tal com aquest Tribunal s'ha pronunciat en supòsits com el present (entre moltes altres, resolucions 287/2018, 220/2018, 219/2018, 211/2018, 210/2018, 209/2018, 207/2018, 190/2018 i 188/2018), és procedent admetre el desistiment de l'empresa recurrent i, en conseqüència, declarar conclús el procediment, sense entrar a analitzar la resta dels requisits d'admissió del recurs ni les al·legacions materials d'aquest.
1.- Acceptar el desistiment presentat pel senyor R.C.V., en nom i representació de l'empresa SERVEIS INTEGRALS DE MANTENIMENT RUBATEC, SA, contra l'adjudicació del contracte de serveis de distribució i retirada de tanques per a actes públics a la ciutat de Barcelona, amb mesures de contractació pública sostenible, tramitat per l'AJUNTAMENT DE BARCELONA (expedient 20180594).
Aprovat per unanimitat dels membres del Tribunal Català de Contractes del Sector Públic assistents en la sessió de 30 d'octubre de 2019.